《咏怀诗五首 其四》
魏晋·支遁

闲邪托静室，寂寥虚且真。逸想流岩阿，朦胧望幽人。

慨矣玄风济，皎皎离染纯。时无问道睡，行歌将何因。

灵溪无惊浪，四岳无埃尘。余将游其嵎，解驾辍飞轮。

芳泉代甘醴，山果兼时珍。修林畅轻迹，石宇庇微身。

崇虚习本照，损无归昔神。暧暧烦情故，零零冲气新。

近非域中客，远非世外臣。憺怕为无德，孤哉自有邻。

作者简介：支遁（314-366），字道林，世称支公，也称林公，别称支硎，本姓关。陈留（今河南开封市）人，或说河东林虑（今河南林县）人。东晋高僧、佛学家、文学家。他初隐余杭山，25岁出家，曾居支硎山，后于剡县（今浙江省嵊县）沃洲小岭立寺行道，僧众百余。晋哀帝时应诏进京，居东安寺讲道，三年后回剡而卒。他精通佛理，有诗文传世。据文献记载，《神骏图》画的是支遁爱马的故事。